Kolmas nuorisofestivaali Itä-Berliinissä 1951
Kymmenes nuorisofestivaali Itä-Berliinissä 1973
Berliinin nuorisofestivaalin osallistujia 1973
**Nuorisofestivaali** eli *Maailman nuorison ja opiskelijoiden festivaalit* tai *Maailman nuorison ja ylioppilaiden maailmankonferenssi* on vasemmistonuorten suurtapahtuma, jonka organisoi Demokraattisen nuorison maailmanliitto DNML ja opiskelijajärjestö International Union of Students IUS. Kylmän sodan aikana festivaalien takana oli vahvasti Neuvostoliitto. 1950-luvulle asti nuorisofestivaalit järjestettiin Itä-Euroopan kansandemokratioissa, mutta vuoden 1959 Wienin festivaalista alkaen niitä järjestettiin myös puolueettomissa maissa, kuten Itävallassa tai Suomessa. Vuoden 1978 Kuuban festivaalista alkaen tapahtumia on pidetty myös Euroopan ulkopuolella vasemmistolaisten puolueiden hallitsemissa maissa, kuten Pohjois-Koreassa ja Venezuelassa.
Tapahtuman osallistujapohja on myös laajentunut siten, että esimerkiksi Suomesta poliittisia nuorisojärjestöjä on mukana laidasta laitaan. 

Suurin tapahtuma on ollut kuudennet festivaalit Moskovassa vuonna 1957. Tapahtumaan osallistui yli 30 000 ulkomaista vierasta, joista 2 000 oli Suomesta. Seuraava festivaali on tarkoitus järjestää Moskovassa 2017.

Luettelo
--------

*Katso myös: Helsingin nuorisofestivaalit 1962*

| Järjestys | Vuosi | Tunnus | Isäntävaltio | Isäntäkaupunki | Osallistujen lukumäärä | Osallistuja valtioiden määrä |
| --- | --- | --- | --- | --- | --- | --- |
| 1. | 1947 |  |  Tšekkoslovakia | Praha | 17 000 | 71 |
| 2. | 1949 |  |  Unkari | Budapest | 20 000 | 82 |
| 3. | 1951 |  |  Itä-Saksa | Itä-Berliini | 26 000 | 104 |
| 4. | 1953 |  |  Romania | Bukarest | 30 000 | 111 |
| 5. | 1955 |  |  Puola | Varsova | 30 000 | 114 |
| 6. | 1957 |  |  Neuvostoliitto | Moskova | 34 000 | 131 |
| 7. | 1959 |  |  Itävalta | Wien | 18 000 | 112 |
| 8. | 1962 |  |  Suomi | Helsinki | 18 000 | 137 |
| 9. | 1968 |  |  Bulgaria | Sofia | 20 000 | 138 |
| 10. | 1973 |  |  Itä-Saksa | Itä-Berliini | 25 600 | 140 |
| 11 | 1978 |  |  Kuuba | Havanna | 18 500 | 145 |
| 12 | 1985 |  |  Neuvostoliitto | Moskova | 26 000 | 157 |
| 13 | 1989 |  |  Pohjois-Korea | Pyongyang | 22 000 | 177 |
| 14 | 1997 |  |  Kuuba | Havanna | 12 325 | 136 |
| 15 | 2001 |  |  Algeria | Alger | 6 500 | 110 |
| 16 | 2005 |  |  Venezuela | Caracas | 17 000 | 144 |
| 17 | 2010 |  |  Etelä-Afrikka | Pretoria | 15 000 | 126 |
| 18 | 2013 |  |  Ecuador | Quito | 8 500 | 80 |
| 19 | 2017 |  |  Venäjä | Sotši | 25 214 | 150 |
|

Vuoden 1973 festivaali Itä-Berliinissä
--------------------------------------

DDR-nuorten järjestö Freie Deutsche Jugend FDJ tervehtii festivaalin muita osanottajia vuoden 1973 festivaaleilla.
Elokuussa 1973 järjestetyssä festivaalissa *Weltfestspiele der Jugend und Studenten* oli 25 600 osallistujaa 140 maasta. Järjestelykomitean puheenjohtajana toimi Wolfgang Berghofer ja tapahtuman "pääjärjestäjänä" DDR:n johtajaksi juuri noussut Erich Honecker. Tapahtuman teema oli "anti-imperialistisen solidaarisuuden, rauhan ja ystävyyden puolesta". Tapahtuma käsitti paljon musiikkia ja musiikkipajoja, ja sitä onkin nimitetty *Idän Woodstockiksi*. Tapahtumiin sisältyi myös paljon kylmää sotaa liennyttäviä piirteitä, kuten nuorisopoliitikkojen tapaamisia. Täysin vapaata ei ajatustenvaihto ollut, sillä DDR:n turvallisuusviranomaiset estivät parin tuhannen DDR:n toisinajattelijan oleskelun tapahtuman aikana Itä-Berliinissä. 

Suomalaisen festivaalivaltuuskunnan junamatkalla vierailtiin myös natsien tuhoamaan Hatynin kylään Hatynin joukkomurhan muistoksi rakennetulla muistomerkillä Valko-Venäjällä. Myöhemmin on arvioitu, että neuvostoliittolaiset matkanjärjestäjät halusivat vaikuttaa nuorison etujoukkoon, jotta Neuvostoliiton syyllisyys Katynin joukkomurhaan Puolassa hämärtyisi.

Vuoden 1973 festivaalin päätapahtumapaikka, Itä-Berliinin *Walter-Ulbricht-Stadion* uudelleennimettiin festivaalien aikana Stadion der Weltjugendiksi eli maailmannuorison stadioniksi. Kaksi vuotta aiemmin syrjäytetty DDR:n johtaja Walter Ulbricht sattui kuolemaan juuri tuolloin, ja hänen muistoaan pyrittiin häivyttämään nimeämällä uudelleen hänen mukaansa nimettyjä asioita.

* Festivaalin 1973 logoFestivaalin 1973 logo
* Neuvostoliiton postimerkki tapahtumastaNeuvostoliiton postimerkki tapahtumasta
* Osallistujien nuorta polvea FDJ-paidoissaOsallistujien nuorta polvea FDJ-paidoissa
* Afrikkalaisia osallistujiaAfrikkalaisia osallistujia
* DDR:n johtaja Erich Honecker tervehtii osallistujiaDDR:n johtaja Erich Honecker tervehtii osallistujia

Lähteet
-------

1. ↑  Vasemmistonuorison festivaalit kuvastaneet omaa aikaansa jo puoli vuosisataa  3.8.1997. Pilvi Torsti.  Arkistoitu 24.9.2015. Viitattu 26.10.2013.
2. ↑  Markun matka Moskovasta Moskovaan  2/2013. Kontakt-lehti, Venäjä-seura. Viitattu 26.10.2013.
3. ↑  Ystävyyttä yli rajojen  2013. Ulkopolitiikka-lehti.  Arkistoitu 29.10.2013. Viitattu 26.10.2013.
4. ↑  El festival busca que los jóvenes tengan presencia *telegrafo.com.ec*.
5. ↑  Kimmo Rentola: Katyn: pieni suomalainen jälkikirjoitus *agricola.utu.fi*.  Arkistoitu 29.10.2013. Viitattu 5.3.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Maailman nuorison ja opiskelijoiden festivaalit**.
* Gagarin Helsingin festivaalin tähtenä 1962 Ylen Elävä arkisto, 8 min. uutisfilmi
* Caracasin festivaalin 2005 videokooste (espanjaksi)